SET สัปดาห์หน้าบวกได้ เริ่มเก็งงบ Q4 บจ. หุ้นพลังงานน่าเก็บ
บล.ซีไอเอ็มบี แนะทยอยเข้าซื้อหุ้นในกลุ่มพลังงาน เชื่อว่าราคาน้ำมันจะเริ่มปรับตัวขึ้นได้ และกลุ่มสื่อสาร มองว่าแรงขายเริ่มหมดลงแล้ว รวมถึงกลุ่มธนาคารพาณิชย์ เก็งผลประกอบการไตรมาส 4/58 จะออกมาดี และสุดท้ายคือ กลุ่มที่เกี่ยวข้องกับการท่องเที่ยว ที่มีการขยายตัวอย่างต่อเนื่อง พร้อมให้แนวรับ 1,280 จุด ส่วนแนวต้าน 1,320 จุด
25 ธ.ค. 2558

นายเกียรติก้อง เดโช นักกลยุทธ์ บล.ซีไอเอ็มบี (ประเทศไทย) เปิดเผยถึงตลาดหุ้นไทยทั้งวันนี้ (25 ธ.ค.) ซึม ๆ เนื่องจากหลายตลาดต่างประเทศต่างปิดทำการเนื่องในเทศกาลคริสต์มาส ขณะเดียวกันก็ไม่มีปัจจัยใหม่เข้ามาหนุน
แนวโน้มการลงทุนในสัปดาห์หน้า นายเกียรติก้อง กล่าวว่า ดัชนีมีแนวโน้มปรับตัวขึ้นได้จากการทำ Window Dressing ก่อนปิดงบฯสิ้นปี และคาดว่าจะได้รับผลดีจากตัวเลขเศรษฐกิจไทยที่จะออกมาในวันที่ 30 ธ.ค.เชื่อว่าจะปรับตัวดีขึ้น ขณะที่ปัจจัยลบทั้งภายในประเทศและต่างประเทศก็ได้รับรู้ไปหมดแล้ว
สำหรับแรงกดดันจากกลุ่มสื่อสาร หลังจากที่การประมูลใบอนุญาตคลื่นความถี่ 900 MHz มีราคาที่สูงจะส่งผลกระทบต่อผลการดำเนินงานของบริษัทผู้ได้ใบอนุญาตฯไปนั้น ก็รับรู้กันไปเกือบหมดแล้ว ขณะที่ราคาน้ำมันเองก็เริ่มนิ่งขึ้น จึงเชื่อว่าดัชนีจะสามารถปรับตัวขึ้นไปได้
“สัปดาห์หน้าไม่มีทั้งความเสี่ยงในเชิงลบ และเชิงบวก เพราะปัจจัยหลายๆ อย่างได้รับรู้ไปเกือบทั้งหมดแล้ว แต่เชื่อว่าตลาดจะยืนในแดนบวกได้ จากการทำ Window Dressing และ ตัวเลขเศรษฐกิจไทยที่คาดว่าจะออกมาดีช่วยหนุน ในส่วนของแรงกดดันจากหุ้นกลุ่มสื่อสารก็แทบจะไม่เหลือแล้วด้วย” นายเกียรติก้องกล่าว
พร้อมแนะให้ทยอยเข้าซื้อหุ้นในกลุ่มพลังงาน เชื่อว่าราคาน้ำมันจะเริ่มปรับตัวขึ้นได้ และกลุ่มสื่อสาร มองว่าแรงขายเริ่มหมดลงแล้ว รวมถึงกลุ่มธนาคารพาณิชย์ เก็งผลประกอบการไตรมาส 4/58 จะออกมาดี และสุดท้ายคือ กลุ่มที่เกี่ยวข้องกับการท่องเที่ยว ที่มีการขยายตัวอย่างต่อเนื่อง พร้อมให้แนวรับ 1,280 จุด ส่วนแนวต้าน 1,320 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
ADVANC ปิดที่ 155.50 บาท เพิ่มขึ้น 2.00 บาท
JAS ปิดที่ 3.30 บาท ไม่เปลี่ยนแปลง
COM7 ปิดที่ 5.40 บาท เพิ่มขึ้น 0.30 บาท
J ปิดที่ 3.06 บาท เพิ่มขึ้น 0.30 บาท
CPALL ปิดที่ 40.50 บาท ลดลง 0.50 บาท
 
ที่มา: สำนักข่าวอินโฟเควสท์